-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

4.1 สายธุรกิจและผลิตภัณฑ์

1.  ธุรกิจเบเกอรี่ค้าส่ง (Wholesale)

  เป็นลักษณะธุรกิจที่ผลิตและจำหน่ายผลิตภัณฑ์เบเกอรี่ในลักษณะค้าส่ง ภายใต้เครื่องหมายการค้า

”ฟาร์มเฮ้าส์” โดยการจัดส่งสินค้าวางจำหน่ายให้กับช่องทาง / ร้านค้าต่างๆ โดยกลุ่มลูกค้าหลัก
คือ ร้านค้าปลีกสมัยใหม่ และ ร้านค้าปลีกดั้งเดิม ได้แก่

  คอนวีเนี่ยนสโตร์ เช่น 7-eleven , แฟมิลี่มาร์ท , 108 Shop เป็นต้น

  ร้านค้าในปั๊มน้ำมันต่างๆ เช่น จิฟฟี่ , สตาร์มาร์ท , ไทเกอร์มาร์ท , ใบจาก เป็นต้น

  ซุปเปอร์มาร์เก็ตต่างๆ เช่น เดอะมอลล์ , ท็อปส์ , ฟู้ดแลนด์ เป็นต้น

  ไฮเปอร์มาร์เก็ต เช่น เทสโก้ โลตัส , บิ๊กซี

  ดิสเคาน์สโตร์ เช่น แม็คโคร

  ร้านค้าปลีกแบบดั้งเดิม ได้แก่ ร้านค้าเล็กที่มีอยู่ทั่วไป รวมถึงร้านค้าในโรงเรียน , โรงงาน

  และร้านสวัสดิการในสถานที่ราชการต่างๆ

ผลิตภัณฑ์ที่จำหน่ายในธุรกิจเบเกอรี่ค้าส่ง (Wholesale) ได้แก่

1.1 ขนมปังชนิดแผ่น (Sliced Bread)

เป็นผลิตภัณฑ์แรกที่บริษัทเริ่มผลิตและจัดจำหน่าย
ถือว่าเป็นผลิตภัณฑ์ที่สร้างการรับรู้ในแบรนด์ฟาร์มเฮ้าส์ให้กับผู้บริโภคได้มากที่สุดตั้งแต่อดีตจนถึงปัจจุบัน
ประกอบกับเป็นผลิตภัณฑ์หลักในการสร้างรายได้ให้กับบริษัท
ด้วยลักษณะผลิตภัณฑ์ที่สามารถสร้างความหลากหลายในการบริโภคได้ เหมาะสมกับทุกเพศทุกวัย
อีกทั้งยังเป็นผลิตภัณฑ์ที่เหมาะสำหรับทุกคนในครอบครัว
สำหรับกลุ่มผลิตภัณฑ์ขนมปังชนิดแผ่นจากเดิมที่มีเพียงขนมปังชนิดแผ่นธรรมดา
บริษัทได้พัฒนาและเพิ่มความหลากหลายทั้งชนิด และขนาดสินค้ามากขึ้น ดังนี้

  (1) ขนมปังแผ่นขาว (White Bread)

  เป็นกลุ่มขนมปังชนิดแผ่นที่มีลักษณะเป็นเนื้อขนมปังขาว และผสมวิตามิน
  เป็นชนิดสินค้าที่เหมาะสำหรับทุกเพศ

ทุกวัย และสามารถนำไปประกอบอาหารต่างๆ ได้หลากหลาย ได้ทุกเวลา ชนิดสินค้าในกลุ่มนี้ ได้แก่
ขนมปังชนิดแผ่นน้ำหนัก 480 กรัม ขนมปังชนิดแผ่นน้ำหนัก 240 กรัม ขนมปังผสมวิตามินน้ำหนัก 240
กรัม และขนมปังตัดขอบน้ำหนัก 220 กรัม รวมทั้งสิ้น 4 รายการ นอกจากนี้ยังมีการปรับบรรจุภัณฑ์
ลวดลาย พร้อมรายละเอียดของข้อมูลบนบรรจุภัณฑ์ให้เป็นปัจจุบัน และทันสมัยอยู่เสมอ

  (2) ขนมปังแผ่นธัญพืช (Grain Bread)

เป็นกลุ่มขนมปังชนิดแผ่นที่มีเมล็ดธัญพืชต่างๆ เป็นส่วนประกอบในปริมาณมาก
เพื่อเพิ่มคุณค่าทางโภชนาการ
สอดคล้องกับแนวทางการดำเนินชีวิตของคนไทยที่หันมาให้ความสนใจในสุขภาพกันมากขึ้น
โดยเฉพาะการเลือกสรรผลิตภัณฑ์อาหารที่มีประโยชน์ในการบริโภค ชนิดสินค้าในกลุ่มนี้มีจำหน่าย
ได้แก่ ขนมปังโฮลวีตน้ำหนัก 500 กรัม ขนมปังโฮลวีตน้ำหนัก 250 กรัม
และขนมปังโฮลวีตชนิดเนื้อละเอียด (Fine Whole Wheat) น้ำหนัก 250 กรัม
เหมาะสำหรับเด็กและกลุ่มลูกค้าที่ใส่ใจสุขภาพ แต่ไม่ชอบลักษณะเนื้อขนมปังโฮลวีตสูตรเดิม
ทำให้สามารถรับประทานขนมปังโฮลวีตได้ง่ายขึ้น

นอกจากนี้บริษัท ยังได้ทำสัญญา Licensing Agreement กับ Roman Meal Company
ซึ่งเป็นบริษัทที่ผลิตและจำหน่ายส่วนผสมในการผลิตขนมปัง
และเบเกอรี่ในประเทศสหรัฐอเมริกามากว่า 100 ปี
และถือได้ว่ามีความเชี่ยวชาญพิเศษในการผลิตเบเกอรี่ที่มีธัญพืชเป็นส่วนประกอบ ซึ่งบริษัทได้รับสูตร
และวิธีการผลิตสินค้าที่ใช้ส่วนผสมของ Roman Meal รวมถึงสิทธิในการใช้เครื่องหมายการค้า
Roman Meal แต่เพียงผู้เดียวในประเทศไทย
นับเป็นหนึ่งในพัฒนาการสินค้าให้มีคุณภาพที่ดีมากขึ้นเพื่อตอบสนองความต้องการของผู้บริโภคอย่างสูงสุด
ประเภทของผลิตภัณฑ์ในกลุ่ม Roman Meal ได้แก่ ขนมปังโฮลวีตผสมธัญพืช น้ำหนัก 250 กรัม
ขนมปังโฮลวีตผสมข้าวโอ๊ตและน้ำผึ้ง น้ำหนัก 250 กรัม ขนมปังข้าวโอ๊ตผสมมิกซ์ เบอร์รี่ 90 กรัม
และ ขนมปังธัญพืชผสมแครนเบอร์รี่ 90 กรัม

1.2 ขนมปังสำหรับแฮมเบอร์เกอร์ และขนมปังสำหรับฮอตดอก (Hamburger Bun and Hot Dog
Bun)

สินค้าที่จำหน่ายได้แก่ ขนมปังสำหรับแฮมเบอร์เกอร์ และขนมปังสำหรับฮอตดอก
เป็นผลิตภัณฑ์ที่สามารถนำไปทำเมนูอาหารต่างๆ ได้หลากหลาย เช่น แฮมเบอร์เกอร์ไส้ต่างๆ
หรือฮอตดอกไส้ต่างๆ เป็นต้น

1.3 ขนมปังพร้อมทาน (Snack Bread)

เป็นผลิตภัณฑ์เบเกอรี่ในรูปแบบพร้อมทาน บรรจุในซองเดี่ยว พอดีกับการรับประทานครั้งเดียว
ซึ่งเหมาะกับวิถีชีวิตของผู้บริโภคในสังคมเมืองที่มีความรีบเร่ง ต้องการความสะดวก รวดเร็ว
พกพาและรับประทานได้ทุกที่ทุกเวลา ผลิตภัณฑ์มีความหลากหลายชนิด หลากหลายรสชาติ
เหมาะกับทุกกลุ่มเป้าหมาย ทั้งเด็กนักเรียน นักศึกษา วัยทำงาน และทุกๆ คน ผลิตภัณฑ์ในกลุ่มนี้
ได้แก่ เดลี่แซนด์วิช ขนมปังสอดไส้หวานและไส้เนื้อสัตว์ ขนมปังทาหน้า ขนมปังแพ
ขนมปังผสมลูกเกด ขนมปังฮอตดอกสอดไส้หวาน โดยในปี 2555 มีการแนะนำสินค้าใหม่ คือ
ขนมปังไส้งาดำถั่วแดง ขนมปังฮอตดอกไส้ครีมวุ้นมะพร้าวใบเตย ขนมปังไส้กรอกไก่
เดลี่แซนด์วิชไส้ปูอัดมายองเนส เดลี่โฮลวีตไส้แฮมเบคอนมายองเนส
เดลี่โฮลวีตไส้ปลาแซลมอนมายองเนส ขนมปังข้าวโอ๊ตผสมมิกซ์เบอร์รี่
และขนมปังธัญพืชผสมแครนเบอร์รี่

1.4 เค้กพร้อมทาน (Snack Cake)

บริษัท เล็งเห็นถึงช่องว่างทางการตลาดในปัจจุบันที่ยังไม่มีเค้กพร้อมทานยี่ห้อใดที่มีมาตรฐาน
และเป็นที่ยอมรับของตลาด และจากความพร้อมของบริษัท
ประกอบกับความเชี่ยวชาญในการผลิตเค้กจากผู้มีความเชี่ยวชาญ จึงได้พัฒนากลุ่มสินค้า Snack
Cake เพื่อการจำหน่าย กลุ่มผลิตภัณฑ์ Snack Cake ที่บริษัทผลิตและจำหน่าย ประกอบด้วย
เค้กโรล 8 รสชาติ ได้แก่ เค้กโรลกาแฟ เค้กโรลกลิ่นใบเตย เค้กโรลกลิ่นส้ม
เค้กโรลกลิ่นวานิลลา เค้กโรลรสช็อกโกแลต เค้กโรลรส สตรอเบอร์รี่ และในปี 2555
ได้วางจำหน่ายรสชาติใหม่เพิ่มอีก 2 รสชาติ ได้แก่
เค้กโรลกลิ่นกล้วยหอมและเค้กโรลกลิ่นบลูเบอร์รี่ นอกจากนี้ยังมีโดรายากิ 7 รสชาติ ได้แก่
โดรายากิไส้คัสตาร์ดครีม โดรายากิไส้ช็อกโกแลต โดรายากิไส้ครีมอัลมอนด์
โดรายากิไส้ช็อกโกแลตชิพ และโดรายากิครีมลูกเกด ซึ่งในปี 2555 ได้มีการแนะนำรสชาติใหม่ คือ
โดรายากิไส้ครีมกลิ่นกล้วยหอมช็อกชิพและโดรายากิไส้ครีมมิกซ์เบอร์รี่

1.5 เบเกอรี่อื่นๆ (Confectionery)

ผลิตภัณฑ์ในกลุ่ม Confectionery ประกอบด้วย ขนมปังกรอบอบเนย คุกกี้ 4 รสชาติ ได้แก่
คุกกี้รสเนยสด คุกกี้รสผลไม้รวม คุกกี้รสกาแฟ คุกกี้รสลูกเกด ฟรุ๊ตพาย 3 รสชาติ ได้แก่
ฟรุ๊ตพายไส้สับปะรด ฟรุ๊ตพายไส้สตรอเบอรี่ ที่ได้รับความนิยมตลอดมา โดยในปี 2555
จึงได้มีการวางจำหน่ายรสชาติใหม่เพิ่มเติม ได้แก่ ฟรุ๊ตพายไส้บลูเบอร์รี่

2. ธุรกิจค้าปลีก (Retail)

เป็นลักษณะการจำหน่ายผลิตภัณฑ์ผ่านร้านค้าปลีกของบริษัท และการจำหน่ายตรงให้กับลูกค้า
ภายใต้เครื่องหมายการค้าของบริษัท ได้แก่

2.1 เดลิย่า (Deliya by Farmhouse)

จากนโยบายของบริษัท ที่ต้องการขยายตัวเข้าสู่ธุรกิจค้าปลีกขนมปังและเบเกอรี่
ซึ่งมีแนวโน้มการขยายตัวมากในอนาคต ประกอบกับประสบการณ์ และ ความน่าเชื่อถือของบริษัท
ในธุรกิจขนมปังและเบเกอรี่ บริษัท จึงได้ดำเนินการเปิดร้าน Deliya by Farmhouse
ซึ่งเป็นการผลิตและจำหน่ายผลิตภัณฑ์ขนมปังและเบเกอรี่โฮมเมดที่สดใหม่ หลากหลายชนิด
อีกทั้งยังจำหน่ายเบเกอรี่ Snack Box รับจัดส่งในกรุงเทพมหานคร และปริมณฑล ณ สิ้นปี 2555
มีทั้งสิ้น 15 สาขา ได้แก่ สยามสแควร์ซอย 7 , โรงเรียนจิตรลดา , ซอย จารุรัตน์ ,
โลตัสคลอง 7 , โลตัสบางพลี , โลตัสลำลูกกา คลอง 2 , โลตัสบางปู , โลตัสศรีนครินทร์,
โลตัสรัตนาธิเบศร์ , โรงงานบางชัน อาคารอาร์เอสทาวเวอร์ รัชดา , บิ๊กซี พระราม 4 ,
ศูนย์ราชการแจ้งวัฒนะ , เดอะมอลล์ 2 รามคำแหง และ เดอะมอลล์ ท่าพระ

2.2 มาดาม มาร์โก้ (Madame Marco)

โฮมเมดเค้กเนื้อนุ่มสูตรต้นตำรับสไตล์ยุโรปที่ปรุงแต่งรสชาติความอร่อยในทุกขั้นตอน
เริ่มตั้งแต่การคัดเลือกวัตถุดิบที่มีคุณภาพจากทั้งในประเทศ และต่างประเทศ
ผ่านกรรมวิธีการผลิตที่สะอาด พิถีพิถัน และด้วยระบบ Made To Order
ที่เป็นเอกลักษณ์ของเค้กมาดาม มาร์โก้ จึงทำให้เค้กมาดาม มาร์โก้อร่อยสดใหม่ทุกครั้งที่ลูกค้าสั่งซื้อ
พร้อมทั้งบริการจัดส่งฟรีทั้งกรุงเทพฯ และปริมณฑลภายใต้รสชาติยุโรปแท้ๆ จึงทำให้ Madame
Marco เป็น “The European Delight”

ปัจจุบัน มาดาม มาร์โก้ ได้เพิ่มช่องทางการจำหน่ายด้วยการเปิดร้าน มาดามมาร์โก้ช็อปส์ มีทั้งสิ้น
8 สาขา ได้แก่

สยามพารากอน ชั้น G โซน เทคโฮม , เดอะมอลล์งามวงศ์วาน บริเวณโฮมเฟรชมาร์ท ,
เดอะมอลล์บางแค บริเวณโฮม

เฟรชมาร์ท , เดอะมอลล์บางกะปิ บริเวณโฮมเฟรชมาร์ท , เดอะมอลล์ 2 รามคำแหง
บริเวณโฮมเฟรชมาร์ท , โลตัสศรีนครินทร์ , เดอะมอลล์ ท่าพระ บริเวณฟู้ดคอร์ท และ
เมกาบางนา บริเวณบิ๊กซี ชั้น G

  เค้กมาดาม มาร์โก้มีการจัดส่งฟรี ทั้งในกรุงเทพมหานคร และ ปริมณฑล
  ซึ่งสามารถสอบถามรายละเอียดได้ที่

Call Center โทร. 0-2326-0200-3

2.3 กู๊ดมอร์นิ่งฟาร์มเฮ้าส์

เป็นการจำหน่ายผลิตภัณฑ์ให้กับผู้แทนขายแซนด์วิช ภายใต้รูปแบบของบริษัท
โดยมีวัตถุประสงค์เพื่อเป็นการสร้างความนิยมในการบริโภคขนมปังในรูปแบบที่หลากหลายแก่ผู้บริโภคทั่วไป
และเพื่อเป็นการส่งเสริมให้บุคคลทั่วไปมีอาชีพ และรายได้เสริม
ซึ่งผู้แทนขายจะซื้อผลิตภัณฑ์ในการทำแซนด์วิชจากบริษัท และทำแซนด์วิชตามที่ผู้บริโภคต้องการ
โดยบริษัท จะคัดเลือกผู้แทนขายจากทำเลที่ตั้งและความพร้อมในการให้บริการ ซึ่งบริษัท
จะให้ความรู้ด้านการขาย ณ สิ้นปี 2555 มีผู้แทนขายแซนด์วิชกู๊ดมอร์นิ่งฟาร์มเฮ้าส์ กว่า 90 ราย

3. Fast food & Catering

เป็นลักษณะผลิตภัณฑ์ที่ผลิตและจำหน่ายตามคำสั่งซื้อของลูกค้า  ซึ่งได้แก่ ร้านฟาสต์ฟู้ดต่างๆ  เช่น 
แมคโดนัลด์ เคเอฟซี  พิซซ่าฮัท เชสเตอร์กริลล์ เอแอนด์ดับบลิว ซานตาเฟ่สเต็ก มอสเบอเกอร์
(จากประเทศญี่ปุ่น) เครือไมเนอร์ ฟู้ดกรุ๊ป ได้แก่ เบอเกอร์คิงส์ ซิสเลอร์ แดรี่ควีน เดอะพิซซ่า
คอมปะนี  เป็นต้น รวมถึงธุรกิจร้านอาหารและร้านกาแฟต่างๆ 
ที่ล้วนเป็นร้านอาหารชื่อดังที่มียอดขายสูงสุดทั่วโลกรวมถึงประเทศไทย

       

3.1 Fastfood & Catering

(1) Fastfood

ผลิตภัณฑ์ที่ทำการผลิตและจำหน่าย ได้แก่ ขนมปังสำหรับแฮมเบอเกอร์
และขนมปังสำหรับฮอตดอกในหลากหลายขนาด ทั้งแบบโรยงาและไม่โรยงา
ซึ่งบริษัทมีการผลิตแบบอัตโนมัติตลอดทั้งกระบวนการผลิต มีความสามารถในการผลิต 36,000
ชิ้นต่อชั่วโมง รวมทั้งผลิตภัณฑ์อื่นๆ เช่น ขนมปังฝรั่งเศส ครัวซองต์ ขนมปังอบกรอบ
และผลิตภัณฑ์ที่มีการพัฒนาขึ้นมา เพื่อตอบสนองลูกค้า ปัจจุบันถือได้ว่าบริษัทเป็น Supplier
สินค้าขนมปังรายใหญ่ที่สุดของประเทศ

นอกจากนี้ ยังมี Frozen Dough
เป็นผลิตภัณฑ์ที่บริษัททำการผลิตและจำหน่ายผลิตภัณฑ์โดแช่แข็งหลายชนิดหลายขนาด
ตามคำสั่งซื้อของร้านฟาสต์ฟู้ด ซึ่งสินค้าดังกล่าว
บริษัทได้วิจัยและพัฒนามาอย่างต่อเนื่องเพื่อต้องการขยายตลาดในส่วนนี้ต่อไปในอนาคต

(2) Catering

นอกเหนือจากฟาสต์ฟู้ดต่างๆ แล้ว บริษัทยังได้ขยายการจำหน่ายไปยังกลุ่มร้านอาหาร
ธุรกิจร้านกาแฟต่างๆ ที่ต้องการเบเกอรี่เป็นส่วนหนึ่งของเมนูในร้าน
ซึ่งผลิตภัณฑ์ที่จำหน่ายนอกจากจะเป็นผลิตภัณฑ์ที่บริษัทมีการผลิตและจำหน่ายอยู่ในปัจจุบันอยู่แล้ว
ยังหมายรวมถึงผลิตภัณฑ์ที่บริษัทได้ทำการพัฒนาขึ้นมาเพื่อตอบสนองกลุ่มลูกค้าแต่ละกลุ่มโดยเฉพาะ

3.2 ผลิตภัณฑ์ชุบทอด ( Fried Products)

เป็นกลุ่มผลิตภัณฑ์ที่ใช้ประกอบอาหารประเภทชุบทอด เป็นที่ชื่นชอบของผู้บริโภคชาวไทย ได้แก่
เกล็ดขนมปัง ผลิตจากขนมปังสดใหม่สูตรพิเศษ ขนาดเกล็ดได้มาตรฐาน ไม่ป่นละเอียด สีขาวนวล
สามารถเกาะติดอาหารได้ดี ทำให้อาหารที่ทอดมีสีเหลืองทองน่ารับประทาน อร่อย ไม่อมน้ำมัน
กรอบนานกว่า เหมาะกับการทอดอาหารได้ทั้งเนื้อสัตว์ และผัก

4. ธุรกิจส่งออก

บริษัทได้ทำการพัฒนาสินค้า เพื่อส่งจำหน่ายไปยังประเทศญี่ปุ่น สำหรับลูกค้าที่เป็น Coffee Shop
Chain และ Pizza Shop ซึ่งมีชื่อเสียงมากในญี่ปุ่น โดยในปี 2555
บริษัทจำหน่ายผ่านตัวแทนในประเทศ เพื่อส่งไปยังลูกค้าในประเทศญี่ปุ่น

2.  การตลาดและภาวะการแข่งขัน

  (1) การตลาด

  1.1 ผลิตภัณฑ์ใหม่

  ในปี 2555 บริษัทได้วางจำหน่ายผลิตภัณฑ์ใหม่ 13 รายการ เพื่อเพิ่มทางเลือกให้กับผู้บริโภค
  ได้แก่

1.  ขนมปังข้าวโอ๊ตผสมมิกซ์เบอร์รี่ : ขนมปังข้าวโอ๊ตเนื้อนุ่ม อัดแน่นด้วยมิกซ์เบอร์รี่เต็มคำ
    มีใยอาหารจาก ธัญพืช ปราศจากโคเลสเตอรอล

2.  ขนมปังธัญพืชผสมแครนเบอร์รี่ : ขนมปังธัญพืชเนื้อนุ่ม อัดแน่นด้วยแครนเบอร์รี่เต็มคำ
    มีใยอาหารและ แคลเซียมจากธัญพืช ปราศจากโคเลสเตอรอล

3.  เดลี่แซนด์วิชไส้ปูอัดมายองเนส : แซนด์วิชขนาดพกพา รสชาติอร่อย ขนมปังเนื้อนุ่ม
    สอดไส้เนื้อปูอัด เน้นๆ เต็มคำ

4.  เดลี่โฮลวีตไส้แฮมเบคอนมายองเนส : เพิ่มคุณประโยชน์ด้วยขนมปังโฮลวีต
    ผสานความอร่อยจากเนื้อ แฮมเบคอนเต็มๆ คำ

5.  เดลี่โฮลวีตไส้แซลมอนมายองเนส : เพิ่มคุณประโยชน์ด้วยขนมปังโฮลวีต
    อัดแน่นด้วยเนื้อแซลมอน แสนอร่อย

6.  ขนมปังไส้กรอกไก่ : ขนมปังนุ่มหอม ผสานด้วยไส้กรอกเนื้อแน่น อร่อย กลมกล่อมทุกคำ
    ให้คุณอิ่ม อร่อยได้ทุกที่ ทุกเวลา

7.  ขนมปังไส้งาดำถั่วแดง : ด้วยเนื้อขนมปังเหนียวนุ่ม
    และไส้งาดำถั่วแดงที่อร่อยอย่างลงตัวด้วยสูตรปรุง เฉพาะตัวของฟาร์มเฮ้าส์
    กลายเป็นขนมปังสอดไส้อันหอมนุ่ม น่ารับประทาน

8.  ขนมปังฮอตดอกไส้ครีมวุ้นมะพร้าวใบเตย :
    ขนมปังสีน้ำตาลทองหอมกรุ่นผสมผสานอย่างลงตัวด้วย ครีมวุ้นมะพร้าวใบเตย
    ให้รสชาติอร่อยกลมกล่อม

9.  เค้กโรลกลิ่นกล้วยหอม : เค้กเนื้อเนียนนุ่มนำมาม้วนด้วยความพิถีพิถัน
    หอมละมุนด้วยไส้ครีมกลิ่นกล้วย หอม หวาน กลมกล่อม อร่อยอย่างลงตัว

10. เค้กโรลกลิ่นบลูเบอร์รี่ : เค้กเนื้อเนียนนุ่มนำมาม้วนด้วยความพิถีพิถัน
    หอมละมุนด้วยไส้ครีมกลิ่นบลู เบอร์รี่ หวาน กลมกล่อม อร่อยอย่างลงตัว

11. ฟรุ๊ตพายไส้บลูเบอร์รี่ : ส่วนผสมของเนื้อแป้งที่มีเอกลักษณ์เฉพาะตัว สอดไส้บลูเบอร์รี่
    นำมาอบจนได้ที่ ได้เป็นฟรุ๊ตพายแสนอร่อย รสชาติหวาน หอม ขนาดชิ้นพอดีคำ

12. โดรายากิไส้ครีมกลิ่นกล้วยหอมช็อกชิพ : โดรายากิเนื้อนุ่มสีน้ำตาลทอง
    สอดไส้ครีมกลิ่นกล้วยหอม และ ช็อกโกแลตชิพที่เข้ากันได้ดี ให้รสชาติความอร่อยสไตล์ญี่ปุ่น

13. โดรายากิไส้ครีมมิกซ์เบอร์รี่ : โดรายากิเนื้อนุ่มสีน้ำตาลทอง
    สอดไส้ครีมสีม่วงอ่อนผสมด้วยเนื้อมิกซ์เบอร์รี่กระจายอยู่ทั่วครีม ให้รสชาติความอร่อยสไตล์ญี่ปุ่น

1.2 ปรัชญาในการผลิตที่แสวงหาคุณภาพ เพื่อให้ผู้บริโภคได้รับประโยชน์สูงสุด โดยยึดหลักปฏิบัติ 4
ประการ คือ

1.  เลือกวัตถุดิบที่ดี เพื่อให้ได้ผลิตภัณฑ์ที่มีคุณภาพดีที่สุด

2.  พัฒนาผลิตภัณฑ์เพื่อสนองความต้องการทางโภชนาการของคนไทยอย่างไม่หยุดนิ่ง

3.  พัฒนาเทคโนโลยีการผลิตและการจัดการ เพื่อสร้างคุณภาพให้ดียิ่งขึ้นอยู่เสมอ

4.  ยึดถือหลักความปลอดภัย สด สะอาด เพื่อให้ผู้บริโภคได้รับสิ่งที่ดีที่สุด

1.3 ปัจจุบันถือได้ว่าบริษัทเป็นผู้นำอันดับหนึ่งในตลาดขนมปังและเบเกอรี่
ทั้งในด้านเทคโนโลยีในการผลิตที่ถือว่า

ทันสมัยที่สุดในภูมิภาคเอเชียตะวันออกเฉียงใต้ มีศักยภาพการผลิตรวมสูงสุดในประเทศ
รวมทั้งการรักษาคุณภาพและมาตรฐานของสินค้าทุกชิ้น
ตลอดจนความสามารถทางด้านการกระจายสินค้าทั่วภูมิภาคของประเทศได้แบบวันต่อวัน

สำหรับภาวะตลาดโดยทั่วไปที่ส่งผลกระทบต่อบริษัท จะเห็นได้ว่าในส่วนของร้านค้าต่างๆ
ทั้งที่เป็นร้านค้าปลีกสมัยใหม่ ร้านค้าปลีกแบบดั้งเดิม
และกลุ่มร้านอาหารฟาสต์ฟู้ดทั่วไปที่เป็นช่องทางการจำหน่ายของบริษัท ต่างมีการแข่งขันสูง
ทั้งในด้านราคา การจัดรายการส่งเสริมการขายต่างๆ รวมถึงการขยายสาขาให้เพิ่มมากขึ้น
การขยายตัวดังกล่าวจะเอื้อประโยชน์ทางด้านยอดขายของบริษัท และการแข่งขันกันในธุรกิจต่างๆ
นี้เองก็จะเอื้อประโยชน์ต่อผู้บริโภคที่จะได้บริโภคสินค้าที่มีคุณภาพตามมาตรฐาน
หรือสูงกว่ามาตรฐานในราคาที่เหมาะสม และทำให้สามารถครอบคลุมพื้นที่การขยายกว้างขึ้น
และถี่ขึ้น

จากความใส่ใจในทุกกระบวนการ ภายใต้ปรัชญาการดำเนินงาน
เพื่อสร้างความมั่นใจให้กับผู้บริโภคในการเลือกซื้อผลิตภัณฑ์เบเกอรี่ ที่มีความสด ใหม่ สะอาด
มีคุณภาพสูง และได้มาตรฐานอย่างสม่ำเสมอ อาทิเช่น การมีฉลากหีบห่อที่ดี
ที่สามารถรักษาผลิตภัณฑ์ให้มีคุณภาพมาตรฐานสินค้าที่ดีจนถึงมือผู้บริโภค มีความสวยงามโดดเด่น
เป็นที่น่าสนใจต่อผู้บริโภค การแสดงวันหมดอายุเป็นรายแรก การให้ข้อมูลทางโภชนาการบนฉลาก
การให้ความรู้ต่อผู้บริโภคในเรื่องของส่วนผสม
และการนำระบบสารสนเทศที่มีประสิทธิภาพมาใช้ในการบริหารการกระจายสินค้าเพื่อความสดใหม่ของสินค้า

Food Safety บริษัท ให้ความสำคัญในเรื่องคุณภาพและความปลอดภัยของอาหารมาโดยตลอด
ซึ่งสอดคล้องกับนโยบายของรัฐบาลที่ต้องการให้ประเทศไทยเป็นครัวของโลกและเน้นในเรื่องอาหารปลอดภัย
(Food Safety) บริษัทได้รับการรับรองการจัดการสุขลักษณะที่ดีของโรงงานอุตสาหกรรมอาหาร
(GMP) และการรับรองระบบวิเคราะห์อันตรายและจุดวิกฤตที่ต้องควบคุม(HACCP) จาก
สำนักงานมาตรฐานสินค้าเกษตรและอาหารแห่งชาติ กระทรวงเกษตรและสหกรณ์ และ
สำนักงานคณะกรรมการอาหารและยา กระทรวงสาธารณสุข ในปี 2548 บริษัทเริ่มใช้แป้ง Plain
Flour ซึ่งเป็นแป้งสาลีบริสุทธิ์จากธรรมชาติ ที่ไม่มีสารฟอกขาวมาใช้ในขบวนการผลิตขนมปัง
เพื่อให้ผู้บริโภคได้รับสิ่งที่ดีที่สุด

  -----------------------------------------------------------------------
  บริษัทฯ มุ่งมั่นที่จะพัฒนา และผลิตสินค้าที่ได้มาตรฐาน ทั้งคุณภาพ ความปลอดภัย
  และมีคุณค่าทางโภชนาการโดยใช้เทคโนโลยีที่ทันสมัย ส่งผลให้ในปี 2555 บริษัทฯ
  ได้รับรางวัลรับรองคุณภาพและมาตรฐาน อย. Quality Award 2012 ของกลุ่มผลิตภัณฑ์อาหาร
  ภายใต้คำขวัญ “คุณภาพปลอดภัย ใส่ใจสังคม” เป็นปีที่ 3 ติดต่อกัน
  ในฐานะผู้ประกอบการผลิตภัณฑ์สุขภาพ ที่ดำเนินการที่ดี รักษามาตรฐานการผลิต มีจริยธรรม
  ความรับผิดชอบต่อสังคมและดำเนินการอย่างถูกต้องตามกฎหมาย นับเป็นความภาคภูมิใจของบริษัทฯ
  ที่แสดงถึงความใส่ใจมาโดยตลอด

  -----------------------------------------------------------------------

ในปัจจุบันห้องปฏิบัติการได้รับการรับรองจากกรมวิทยาศาสตร์การแพทย์ กระทรวงสาธารณสุข
โดยมีขอบข่ายของการวิเคราะห์ที่ผ่านการรับรองมาตรฐาน ISO/IEC 17025
พร้อมกันนี้หน่วยงานวิจัยและพัฒนาผลิตภัณฑ์ของบริษัทยังทำหน้าที่เข้าไปตรวจสอบ Supplier
ที่จำหน่ายวัตถุดิบให้กับบริษัท และให้คำแนะนำในเรื่องระบบคุณภาพของสินค้า
ขณะเดียวกันบริษัทก็ถูกตรวจสอบจากลูกค้าของบริษัท โดยเฉพาะร้านฟาสต์ฟู้ด
และร้านสะดวกซื้อรายใหญ่ ๆ ด้วย

บริษัทได้รับตราสัญลักษณ์ห้องปฏิบัติการวิเคราะห์ที่ดีจากกรมโรงงานอุตสาหกรรม (GLP/DIW)
และห้องปฏิบัติการวิเคราะห์ที่ได้พัฒนาระบบ ISO/IEC 17025
ซึ่งเป็นโครงการยกระดับห้องปฏิบัติการวิเคราะห์เอกชนที่ขึ้นทะเบียนกับ กรมโรงงานอุตสาหกรรม

กิจกรรมทางการตลาด 

บริษัทได้ตระหนักถึงความสำคัญของกิจกรรมทางการตลาด
ที่นอกเหนือจากการช่วยส่งเสริมยอดขายให้สูงขึ้นแล้ว ยังช่วยดึงดูดกลุ่มเป้าหมายใหม่ๆ
ช่วยขยายฐานผู้บริโภคให้กว้างขวางยิ่งขึ้น รวมทั้งเสริมสร้างการบริโภคอย่างต่อเนื่องในระยะยาว
และที่สำคัญอย่างยิ่ง คือ ช่วยสร้างภาพลักษณ์ สร้างคุณค่าของตราผลิตภัณฑ์
รวมถึงการสร้างทัศนคติและความจงรักภักดีของผู้บริโภคต่อตราผลิตภัณฑ์ของบริษัท

ดังนั้น ในปี 2555
บริษัทได้จัดสรรงบประมาณในการจัดกิจกรรมทางการตลาดและการสื่อสารผู้บริโภคอย่างมีประสิทธิภาพอย่างต่อเนื่อง
โดย

0.  1.1 ออกภาพยนตร์โฆษณาทางโทรทัศน์ โดยมีการสร้างภาพยนตร์โฆษณาใหม่ถึง 5 ชุด ได้แก่

  - ชุด Farmhouse 30^(th) Anniversary (45 วินาที/ 30 วินาที/ 15 วินาที)
  เป็นภาพยนตร์โฆษณา เพื่อเสริมสร้างภาพลักษณ์ให้กับบริษัท
  และสื่อให้ผู้บริโภคทราบถึงวาระครบรอบ 30 ปี ภายใต้แบรนด์ฟาร์มเฮ้าส์

  - ชุด Farmhouse Whole Wheat (30 วินาที/ 15 วินาที)
  เป็นภาพยนตร์โฆษณาส่งเสริมผลิตภัณฑ์กลุ่ม

  ขนมปังโฮลวีต

-   ชุด นุ่มเต็มฟีลรับ New Ipad (15 วินาที) เป็นภาพยนตร์โฆษณาส่งเสริมผลิตภัณฑ์เค้กโรล
    พร้อมทั้งการนำเสนอโปรโมชั่น

-   ชุด Farmhouse Daily Whole Wheat (15 วินาที)
    เป็นภาพยนตร์โฆษณาส่งเสริมผลิตภัณฑ์เดลี่โฮลวีต ซึ่งเป็นผลิตภัณฑ์ใหม่

-   ชุด Mini Pack Mixed Berry (15 วินาที)
    เป็นภาพยนตร์โฆษณาส่งเสริมผลิตภัณฑ์ขนมปังธัญพืชผสมผลไม้ตระกูลเบอร์รี่

ผลการประเมินประสิทธิภาพโฆษณาหลังการออกอากาศ (Advertising Post-Test Research)
จำนวน 3 เรื่องพบว่า

ผู้ชมภาพยนตร์โฆษณาชุด “Farmhouse 30^(th) Anniversary”
ที่ได้รับการจัดทำขึ้นเพื่อฉลองโอกาสที่ทางฟาร์มเฮ้าส์ครบรอบ 30
ปีนั้นสามารถจดจำภาพยนตร์โฆษณาได้ถึง 99 %
และสนใจจะซื้อผลิตภัณฑ์หลังจากชมภาพยนตร์โฆษณาเป็นอย่างมาก (100% Top-Two Box)
โดยส่วนใหญ่ให้เหตุผลว่าขนมปังดูน่าอร่อยน่าทานและสามารถรับประทานได้ทุกที่ทุกเวลา
ภาพยนตร์โฆษณาชุด “Farmhouse Whole Wheat” สามารถสร้างการรับรู้ถึงประเภทสินค้า
และชื่อยี่ห้อของผลิตภัณฑ์ได้เป็นอย่างดีและเป็นที่จดจำของผู้ชมถึง 95 %
รวมทั้งยังสามารถสื่อได้ถึงการเป็นขนมปังที่มีวิตามินและสารอาหารที่หลากหลายมีประโยชน์ช่วยบำรุงร่างกายให้แข็งแรง
นอกจากนี้ยังสามารถสร้างความรู้สึกสนใจซื้อสินค้าภายหลังชมภาพยนตร์โฆษณาได้ในระดับที่ดีมาก
(100% Top-Two Box) ภาพยนตร์โฆษณาที่ได้รับความสนใจอีกเรื่อง คือ ชุด “Farmhouse
Daily Whole Wheat” ซึ่ง 72 % ของผู้ชมจดจำชิ้นงานโฆษณาได้
ภาพยนตร์โฆษณาชุดนี้ยังสามารถสื่อถึงประโยชน์ของแซนด์วิชโฮลวีตและเนื้อปลาแซลมอนได้ดี
อีกทั้งยังกระตุ้นความรู้สึกสนใจซื้อผลิตภัณฑ์ได้เป็นอย่างมาก (97% Top-Two Box)
(อ้างอิงผลการวิจัยจากฝ่ายวางแผนกลยุทธ์และวิจัย (Strategic Planning and Research
Department) บริษัท ฟาร์อีสท์ ดีดีบี จำกัด (มหาชน)

นอกจากโฆษณาทางโทรทัศน์แล้ว ยังมีสื่อเสริมทางหนังสือพิมพ์ เช่น ไทยรัฐ กรุงเทพธุรกิจ
และฐานเศรษฐกิจ สื่อวิทยุ และสื่อออนไลน์อีกด้วย
ส่งผลให้ตราฟาร์มเฮ้าส์มีการรับรู้จากผู้บริโภคสูงสุดถึง 95 % (Top of Mind Awareness 95
%)

1.2 กิจกรรมส่งเสริมการขายให้ผู้บริโภค (Consumer Promotion Activities)
บริษัทได้จัดโปรโมชั่นรายการ “3 ฟรี 1” กับขนมปังแผ่น 480 กรัม และขนมปังโฮลวีต 500 กรัม
โดยมีการจัดรายการในเดือนกุมภาพันธ์ – มีนาคม โปรโมชั่นรายการ “6 ฟรี 1” กับขนมปังแผ่น
480 กรัม และขนมปังโฮลวีต 500 กรัม ในช่วงเดือนกรกฎาคม – กันยายน และโปรโมชั่นรายการ
“5 ฟรี 1” กับกลุ่มขนมปังสอดไส้ 50 กรัม ซึ่งมีการจัดรายการในช่วงกลางเดือนพฤษภาคม –
กลางเดือนกรกฎาคม เพื่อเพิ่มยอดขายกลุ่มเค้ก จึงมีการจัดโปรโมชั่น “นุ่มเต็มฟีล รับ New Ipad”
ในเดือนกรกฎาคม-สิงหาคม ในปี 2555
ซึ่งทุกรายการที่มีการจัดนั้นได้รับการตอบรับจากผู้บริโภคเป็นอย่างดี

1.3 กิจกรรมออกบูธประชาสัมพันธ์และแจกชิมผลิตภัณฑ์

- มีการแนะนำผลิตภัณฑ์ใหม่ คือ ขนมปังธัญพืชผสมแครนเบอร์รี่ และขนมปังข้าวโอ๊ตผสมมิกซ์เบอร์รี่
แก่กลุ่มผู้บริโภคที่งานแสดงสินค้า และแจกตัวอย่างฟรีเพื่อทดลองชิม
พร้อมคู่มือแสดงคุณประโยชน์ของผลิตภัณฑ์ภายในงาน

  -
  มีการสาธิตตัดชิมและให้ความรู้เกี่ยวกับประโยชน์ของผลิตภัณฑ์ขนมปังธัญพืชผสมแครนเบอร์รี่และขนมปังข้าวโอ๊ตผสมมิกซ์เบอร์รี่
  ในช่องทางซูเปอร์มาร์เก็ตในช่วงเทศกาลเจ ซึ่งประสบความสำเร็จอย่างดียิ่ง
  ผู้บริโภคมีความเข้าใจและยอมรับผลิตภัณฑ์เป็นอย่างดี

1.4 โครงการรณรงค์การทานอาหารครบหมวดหมู่ และรู้จักอ่านฉลากโภชนาการ

ในปี 2555 ที่ผ่านมา บริษัทฯ ได้ดำเนินงานตามบันทึกข้อตกลงความร่วมมือ
ระหว่างคณะกรรมการอาหารและยา กระทรวงสาธารณสุข โดย นายแพทย์ พิพัฒน์ ยิ่งเสรี
เลขาธิการคณะกรรมการอาหารและยาเป็นผู้ลงนาม โดยมีการดำเนินการอย่างต่อเนื่องเป็นปีที่ 2
ภายใต้โครงการ ขบวนการทานครบหมู่ 2012 ตอน กินฉลาด ต้องอ่านฉลาก
โดยมีเป้าหมายให้นักเรียนได้รับรู้และเข้าใจในการเลือกซื้อสินค้าหรืออาหารที่มีประโยชน์
โดยดูจากฉลากโภชนาการรูปแบบใหม่ GDA (Guideline Daily Amounts) มีการจัดกิจกรรม
ละครเพลงและเกมส์ พร้อมแจกผลิตภัณฑ์ฟาร์มเฮ้าส์แก่เด็กนักเรียน รวม 200 โรงเรียนทั่วประเทศ
นอกจากจะเป็นการให้ความรู้และความสนุกสนานแล้ว
ยังเป็นการกระตุ้นให้นักเรียนสนใจบริโภคอาหารที่มีประโยชน์และรับประทานอาหารให้ครบ 5
หมู่ด้วย ทราบความหมายของฉลากโภชนาการแบบ GDA และการเลือกรับประทานอาหารที่ถูกต้อง
นอกจากนี้
ยังเป็นการเสริมสร้างภาพลักษณ์ของตราฟาร์มเฮ้าส์ในด้านโภชนาการในกลุ่มเยาวชนอีกด้วย

1.5 กิจกรรมประกวดสูตรแซนด์วิชเยาวชน อายุ 8-12 ปี จัดขึ้น ณ ศูนย์ประชุมแห่งชาติสิริกิติ์
ในช่วงเดือนกรกฏาคม 2555 ที่ผ่านมา
เป็นการส่งเสริมให้เยาวชนได้ใช้ความคิดสร้างสรรค์ในการคิดค้นสูตรแซนด์วิชที่มีคุณค่าทางโภชนาการรูปแบบต่างๆ
ซึ่งได้รับความสนใจจากเยาวชนส่งสูตรเข้าประกวดกว่า 800 สูตร
โดยมีการประชาสัมพันธ์กิจกรรมผ่าน ข่าวประชาสัมพันธ์ในหนังสือพิมพ์หลายฉบับ
รวมถึงรายการข่าวที่ได้รับความนิยมสูงสุดคือ รายการเรื่องเล่าเช้านี้
ที่พูดเชิญชวนเยาวชนให้ร่วมกิจกรรมในครั้งนี้

1.6 กิจกรรมออกบูธแสดงสินค้าในงานสหกรุ๊ป แฟร์ ซึ่งจัดขึ้น ณ ศูนย์ประชุมแห่งชาติสิริกิติ์
โดยบริษัทได้ออกบูธแสดงนวัตกรรมใหม่ของผลิตภัณฑ์ฟาร์มเฮ้าส์ และบูธจำหน่ายผลิตภัณฑ์ฟาร์มเฮ้าส์,
เดลิย่า, มาดาม มาร์โก้ และ กู๊ดมอร์นิ่ง ฟาร์มเฮ้าส์ ในช่วงเดือนกรกฎาคม 2555
และได้รับความสนใจเข้าเยี่ยมชมจากลูกค้ารายใหญ่ต่างๆ
รวมถึงผู้บริโภคได้ทดลองชิมและซื้อผลิตภัณฑ์อย่างหนาแน่น

7.  กิจกรรมประกวดการจัดชั้นโชว์สินค้า ในโครงการ “โชว์สวย โชว์เด่น”
    บริษัทได้จัดทำชั้นโชว์ขนาดจัมโบ้ พร้อมวัสดุโฆษณาและตกแต่งชั้น
    เพื่อให้ร้านค้าแบบดั้งเดิมได้จัดวางผลิตภัณฑ์ฟาร์มเฮ้าส์
    พร้อมทั้งมีการประกวดความสวยงามสมบูรณ์ของการจัดชั้นโชว์
    ซึ่งได้รับความร่วมมือเป็นอย่างดีจากร้านค้า
    ส่งผลให้ตราฟาร์มเฮ้าส์มีความโดดเด่นสะดุดตายิ่งขึ้น

8.  การปรับปรุงภาพลักษณ์บรรจุภัณฑ์ (Improved Packaging Design)
    บริษัทได้มีการปรับปรุงลวดลายของบรรจุภัณฑ์ขนมปังแผ่นทั้งหมดให้ดูทันสมัย สวยงาม
    สะดุดตายิ่งขึ้น รวมทั้งปรับปรุงข้อมูลโภชนาการที่มีประโยชน์ต่อผู้บริโภคมากขึ้น
    รวมทั้งเปิดเว็บไซต์ “Sandwich Idea” เพื่อผู้บริโภคสามารถดูสูตรแซนด์วิชต่างๆ

9.  เพื่อติดตามความเปลี่ยนแปลงของผู้บริโภคที่มีต่อผลิตภัณฑ์เบเกอรี่ในปัจจุบันและเพื่อเพิ่มความแข็งแกร่ง

ให้กับผลิตภัณฑ์ตราฟาร์มเฮ้าส์ ดังนั้น ฟาร์มเฮ้าส์จึงได้ร่วมมือกับบริษัทวิจัยชั้นนำแห่งหนึ่ง
เพื่อทำการวิจัยศึกษาถึงพฤติกรรมการบริโภคและความต้องการที่แท้จริงของผู้บริโภคที่มีต่อผลิตภัณฑ์เบเกอรี่

จากการวิจัยผู้บริโภคทั่วประเทศระหว่างเดือนกรกฎาคม – กันยายน 2555 พบว่า
ฟาร์มเฮ้าส์ยังคงความนิยมเป็นตราสินค้าอันดับ 1 ในตลาดผลิตภัณฑ์เบเกอรี่
โดยฟาร์มเฮ้าส์จัดได้ว่าเป็นยี่ห้อที่มีความแข็งแกร่งด้วยระดับคะแนนการรู้จักยี่ห้อเป็นอันดับแรก (Top
of Mind Awareness) สูงถึง 95%
นอกจากนั้นผลวิจัยแสดงให้เห็นว่าฟาร์มเฮ้าส์ยังมีภาพลักษณ์ที่โดดเด่นในหลายๆ ด้าน ได้แก่

-   มีรสชาติและผลิตภัณฑ์ใหม่สู่ตลาดเสมอ

-   รับประทานได้ทุกโอกาส

-   เป็นผู้นำในเรื่องขนมปัง

-   มีความเป็นผู้เชี่ยวชาญ

-   เหมาะสำหรับผู้ดูแลและห่วงใยสุขภาพ

-   มีการประชาสัมพันธ์และโฆษณาอย่างสม่ำเสมอ

-   เป็นยี่ห้อสำหรับการแบ่งปัน

-   เป็นยี่ห้อที่มีระดับ

-   เป็นยี่ห้อที่ฉันจะแนะนำให้กับผู้อื่น

-   มีบรรจุภัณฑ์ที่ดึงดูดใจ

ลักษณะลูกค้าและช่องทางการจำหน่าย

ความหลากหลาย ราคาที่เหมาะสมและความสะดวกแก่การบริโภค คือแนวคิดและแนวปฏิบัติของบริษัท
ดังนั้นลูกค้าของบริษัท จึงครอบคลุมผู้บริโภคทุกเพศทุกวัย และทุกสาขาอาชีพ
โดยบริษัทจำแนกลูกค้าออกตามช่องทางการขาย ได้ดังนี้

1. การค้าส่ง

1.1 การจำหน่ายผลิตภัณฑ์ภายใต้เครื่องหมายการค้าของบริษัท

เป็นการจำหน่ายผลิตภัณฑ์ไปยังผู้บริโภคผ่านร้านค้า
ซึ่งร้านค้าจะได้รับส่วนลดของราคาขายปลีกจากบริษัท โดยแยกประเภทร้านค้าออกเป็น 2
ประเภทย่อย คือ

- ร้านค้าปลีกแบบดั้งเดิม (Traditional Trade) หรือร้านขายของชำ
โดยมีลูกค้าประเภทร้านค้าปลีกแบบดั้งเดิม ณ วันที่ 31 ธันวาคม 2555 จำนวน 28,829 ร้าน
ทั้งนี้ผลิตภัณฑ์ที่วางจำหน่ายบางชนิด
จะเป็นผลิตภัณฑ์ที่บริษัทผลิตให้เฉพาะเพื่อให้มีความแตกต่างจากช่องทางการจำหน่ายอื่นๆ
และสอดคล้องกับความต้องการ และกำลังการซื้อของลูกค้า
โดยร้านค้าประเภทนี้จะชำระเงินค่าผลิตภัณฑ์ให้แก่บริษัท ทันทีที่ได้รับผลิตภัณฑ์

- ร้านค้าปลีกสมัยใหม่ (Modern Trade) มีการบริหารจัดการมาตรฐานและใช้เทคโนโลยีสมัยใหม่
ลงทุนสูง เช่น เซเว่นอีเลฟเว่น แฟมิลี่มาร์ท ร้านค้าสะดวกซื้อในสถานีบริการน้ำมัน
และประเภทดิสเคาน์สโตร์ (Discount Store) เช่น เทสโก้โลตัส และบิ๊กซี
รวมไปถึงซูเปอร์มาร์เก็ตต่างๆ ณ วันที่ 31 ธันวาคม 2555 มีจำนวน 11,276 ร้าน

1.2 การจำหน่ายผลิตภัณฑ์ที่ผลิตขึ้นตามคำสั่งของลูกค้า

เป็นการผลิตสินค้าตามคำสั่งที่ได้รับจากร้านอาหารฟาสต์ฟู้ด และร้านค้าสะดวกซื้อต่างๆ เช่น
แมคโดนัลด์ เคเอฟซี เบอเกอร์คิงส์ เชสเตอร์กริลล์ พิซซ่าฮัท เอแอนด์ดับบลิว ซิสเลอร์
มอสเบอเกอร์ เดอะพิซซ่าคอมปะนี แดรี่ควีน ซานตาเฟ่ สเต็ก ฟูจิ และนารายณ์พิซเซอเรีย เป็นต้น
ณ วันที่ 31 ธันวาคม 2555 มีจำนวนประมาณ 1,278 สาขา
โดยส่วนใหญ่จะซื้อผลิตภัณฑ์ประเภทขนมปังสำหรับแฮมเบอเกอร์ และขนมปังสำหรับฮอตดอก

2. การค้าปลีก

เป็นลักษณะการจำหน่ายผลิตภัณฑ์ผ่านร้านค้าปลีกของบริษัท และ การจำหน่ายตรงให้กับลูกค้า
ภายใต้เครื่องหมายการค้าของบริษัท ได้แก่

เดลิย่า (Deliya by Farmhouse)

มาดาม มาร์โก้ (Madame Marco)

กู๊ดมอร์นิ่ง ฟาร์มเฮ้าส์ (Good Morning Farmhouse)

(2) การแข่งขัน

  คู่แข่งของบริษัทแบ่งออกเป็น 2 ประเภท คือ

-  คู่แข่งที่เป็นผู้ผลิตสินค้าและมีช่องทางจัดจำหน่ายของตนเอง
คู่แข่งกลุ่มนี้จะผลิตและจำหน่ายในรูปแบบค้าปลีกตามช่องทางจัดจำหน่ายของตนเอง
และบางครั้งจะจำหน่ายในรูปแบบค้าส่งด้วย ส่วนใหญ่มักจะเป็นรูปแบบของการค้าสมัยใหม่
ลักษณะซูเปอร์มาร์เก็ต ไฮเปอร์มาร์เก็ต ร้านสะดวกซื้อสมัยใหม่ ร้านค้าในปั๊มน้ำมัน
หรือร้านเบเกอรี่สมัยใหม่ เช่น เทสโก้โลตัส บิ๊กซี เซเว่นอีเลฟเว่น เอสแอนด์พี กาโตว์เฮ้าส์
ยามาซากิ เป็นต้น

-  คู่แข่งที่เป็นผู้ผลิตสินค้า โดยไม่มีช่องทางจัดจำหน่ายของตนเอง
คู่แข่งกลุ่มนี้จะจำหน่ายสินค้าในรูปแบบค้าส่งให้กับร้านค้าเล็กทั่วไป และ ร้านค้าสมัยใหม่
ซึ่งอาจมีฐานการผลิตอยู่ในกรุงเทพฯ หรือต่างจังหวัด เช่น บริษัท ซี แอนด์ ดับบลิว จำกัด บริษัท
เอส.ที. เบเกอรี่ จำกัด

โดยทั้งสองช่องทาง มีการหมุนเวียนเข้า-ออกของธุรกิจสูง
และมีการแข่งขันด้านราคาเข้ามาเกี่ยวข้อง ขณะที่ทาง

บริษัทฯ เน้นความสดใหม่
ประกอบกับบริษัทเป็นผู้นำในการออกสินค้าใหม่เสนอต่อลูกค้าอย่างสม่ำเสมอ ในขณะที่คู่แข่งเป็น
ผู้ตาม จึงเห็นได้ว่าบริษัท มีความได้เปรียบคู่แข่งทั้ง 2 ประเภทนี้อย่างชัดเจน
จากการลงทุนทางด้านเครื่องจักรในการผลิตที่ทันสมัย
ควบคุมอัตโนมัติโดยคอมพิวเตอร์ทุกขั้นตอนการผลิต ทำให้ต้นทุนการผลิตต่ำ
ผลิตภัณฑ์ทุกชิ้นที่ออกจากโรงงานมีคุณภาพ และมาตรฐานสูงเท่ากันไม่ว่าจะวางจำหน่ายอยู่ที่ใด
ในขณะที่คู่แข่งขันบางรายมีจุดผลิตสินค้ากระจายตามสถานที่ หรือสาขาต่างๆ
ทำให้สินค้าจากจุดผลิตต่างกันมีคุณภาพไม่เหมือนกัน ประกอบกับการที่บริษัท
มีการลงทุนเทคโนโลยีด้านการจัดส่งและจัดจำหน่าย
ทำให้สามารถจัดส่งผลิตภัณฑ์ที่มีความสดใหม่ได้วันต่อวัน
และมีการบริหารการเก็บผลิตภัณฑ์คืนเพื่อไม่ให้มีผลิตภัณฑ์เดิมตกค้างอยู่อย่างมีประสิทธิภาพ
ซึ่งความสดใหม่ของสินค้า เป็นที่พอใจจากผู้บริโภค ทำให้บริษัทมีความได้เปรียบคู่แข่งรายอื่น ๆ
เป็นอย่างมากทั้งในด้านคุณภาพของผลิตภัณฑ์
และมาตรฐานการบริการที่สามารถครอบคลุมแทบทุกพื้นที่ของประเทศ

4.3 การจัดหาผลิตภัณฑ์หรือการบริการ

การผลิต

บริษัทมีโรงงานอยู่ 3 โรงงาน ตั้งอยู่ที่นิคมอุตสาหกรรมลาดกระบัง 2 โรงงาน มีพื้นที่รวม 18 ไร่
3 งาน โดยโรงงานที่ 1 มี 3 อาคาร พื้นที่ใช้สอยประมาณ 26,680 ตารางเมตร โรงงานที่ 2 มี
2 อาคาร พื้นที่ใช้สอยประมาณ 10,000 ตารางเมตร โรงงานที่ 3 ตั้งอยู่ที่นิคมอุตสาหกรรมบางชัน
มีพื้นที่ 12 ไร่ 2 งาน 57 ตารางวา มี 1 อาคาร พื้นที่ ใช้สอยกว่า 38,000 ตารางเมตร
ผลิตภัณฑ์ทั้งหมดของบริษัท ผลิตจากโรงงานทั้ง 3 แห่ง
โดยใช้เทคโนโลยีการผลิตที่ทันสมัยและดีที่สุดจากหลายๆ ประเทศ เช่น ญี่ปุ่น สหรัฐอเมริกา
เยอรมัน อิตาลีและสวิตเซอร์แลนด์ เป็นต้น
สินค้าที่ผลิตออกมาจึงมีคุณภาพสม่ำเสมอเป็นมาตรฐานเดียวกัน
พร้อมต่อการจัดจำหน่ายทั่วภูมิภาคของประเทศไทยได้วันต่อวัน

บริษัทได้เล็งเห็นถึงความสำคัญของคุณภาพที่ดีของสินค้าที่ผู้บริโภคจะได้รับเป็นสำคัญ ดังนั้น
บริษัทจึงเข้มงวด กับทุกขั้นตอนการผลิต
เริ่มตั้งแต่การรับวัตถุดิบจนถึงการส่งสินค้าสำเร็จรูปออกจากโรงงาน นอกจากนี้
ได้มีการนำเทคโนโลยีการผลิตที่ดีและทันสมัย
สามารถผลิตสินค้าที่ดีที่สุดและมีคุณภาพมาตรฐานสม่ำเสมอมาติดตั้งในโรงงานทั้ง 3 แห่ง
ไม่เพียงแต่ความทันสมัยและกระบวนการผลิตเท่านั้น
ในเรื่องของวิศวกรรมโครงสร้างและการออกแบบตัวอาคารก็เป็นสิ่งที่บริษัทให้ความสำคัญเพื่อให้เกิดประสิทธิภาพสูงสุด
ง่ายต่อการควบคุมดูแลและคำนึงถึงความเพียงพอของแสงสว่างและระบบหมุนเวียนอากาศที่ดีภายในโรงงาน

โดยแบ่งสายการผลิตได้ดังนี้

โรงงานในนิคมอุตสาหกรรมลาดกระบัง

1.  สายการผลิตขนมปังชนิดแผ่น 3 สายการผลิต

2.  สายการผลิตขนมปังแฮมเบอเกอร์และฮอทดอก 1 สายการผลิต

3.  สายการผลิตขนมปังทาหน้า 2 สายการผลิต

4.  สายการผลิตเดลี่แซนด์วิช 5 สายการผลิต

5.  สายการผลิตขนมปังสอดไส้ 3 สายการผลิต

6.  สายการผลิตเค้ก คุกกี้ และขนมปังกรอบ

7.  สายการผลิตพัฟฟ์ พาย และเพสตรี้

8.  สายการผลิตสินค้า FROZEN DOUGH

โรงงานในนิคมอุตสาหกรรมบางชัน

1.  สายการผลิตขนมปังชนิดแผ่น 3 สายการผลิต

2.  สายการผลิตขนมปังสอดไส้ 1 สายการผลิต

3.  สายการผลิตเค้ก 2 สายการผลิต

4.  สายการผลิตโดรายากิ 4 สายการผลิต

5.  สายการผลิตขนมปังทาหน้า 3 สายการผลิต

สำหรับนโยบายการผลิตนั้น นอกจากขนมปังแฮมเบอเกอร์บันที่จำหน่ายในร้านอาหารฟาสต์ฟู้ด
และร้านค้าสะดวกซื้อ รวมทั้งเค้ก “มาดาม มาร์โก้” ซึ่งจะผลิตตามคำสั่งของลูกค้าแล้ว
การผลิตโดยทั่วไปขึ้นอยู่กับการสรุปยอดขายของพนักงานขาย
โดยในแต่ละวันพนักงานขายจะประเมินความต้องการผลิตภัณฑ์โดยใช้สถิติข้อมูลการขายในอดีตที่ผ่านมา
ในเขตที่ตนรับผิดชอบและส่งคำสั่งผลิตให้โรงงานผ่านระบบคอมพิวเตอร์
เพื่อเป็นแนวทางในการผลิตสินค้าแต่ละวัน ทั้งนี้
พนักงานขายจะใช้คอมพิวเตอร์มือถือในการลงบันทึกยอดขาย ยอดสินค้าคืน
รวมทั้งการออกใบกำกับภาษีให้กับร้านค้า
โดยข้อมูลการขายจากคอมพิวเตอร์มือถือเหล่านี้จะถูกเก็บไว้เป็นสถิติและนำไปประมวลผลที่ส่วนกลาง
เพื่อใช้เป็นข้อมูลสำหรับการวางแผนการผลิต

ในด้านวัตถุดิบแป้งสาลีและไขมัน ถือเป็นวัตถุดิบหลักในการผลิตขนมปังและเบเกอรี่อื่นๆ
บริษัททำการสั่งซื้อจากผู้ขายหลายราย เพื่อป้องกันความเสี่ยงในการขาดแคลนวัตถุดิบ
โดยสั่งซื้อแป้งสาลีจากผู้ขาย 5 ราย และไขมันจากผู้ขาย 12 ราย นอกจากนี้
ยังมีวัตถุดิบที่เป็นส่วนประกอบสำคัญในการผลิตขนมปัง รวมถึงบรรจุภัณฑ์ที่มีมูลค่าการซื้อสูง

  มูลค่าและสัดส่วนการสั่งซื้อวัตถุดิบและบรรจุภัณฑ์ที่สำคัญ ในปี 2554-2555

[]

บริษัทมีสัดส่วนการซื้อวัตถุดิบและบรรจุภัณฑ์ของบริษัทจากแหล่งวัตถุดิบในประเทศและการนำเข้าจากต่างประเทศโดยตรงของบริษัท
ในช่วงปี 2554 – 2555 เป็นดังนี้

[]

วัตถุดิบและบรรจุภัณฑ์ที่บริษัท นำเข้าจากต่างประเทศได้แก่ ยีสต์ งาขาว
ธัญพืชที่เป็นส่วนผสมของขนมปัง นมผง สารเสริมคุณภาพ ไส้ขนม คลิปล็อคปากถุงขนมปัง
และถุงขนมปัง เป็นต้น

เมื่อเสร็จสิ้นกระบวนการผลิตแล้ว ผลิตภัณฑ์จะถูกขนส่งไปยังศูนย์กระจายสินค้า (Distribution
Center) ซึ่งเป็นสถานที่ขนถ่ายผลิตภัณฑ์ และเป็นที่จอดรถขนส่งผลิตภัณฑ์ ทั้งนี้
พนักงานขายแต่ละรายจะต้องตรวจนับและรับผลิตภัณฑ์จากศูนย์กระจายสินค้า
เพื่อนำไปกระจายต่อตามร้านค้าต่างๆ ณ วันที่ 31 ธันวาคม 2555 บริษัทมีศูนย์กระจายสินค้าทั้งสิ้น
38แห่ง แบ่งเป็นในกรุงเทพมหานคร และปริมณฑล จำนวน 10 แห่ง และต่างจังหวัดจำนวน 28
แห่ง เพื่อให้การกระจายผลิตภัณฑ์ ครอบคลุมพื้นที่ทั่วประเทศไทย
โดยศูนย์กระจายสินค้าในต่างจังหวัดแบ่งตามภูมิภาคได้ดังนี้

  ----------------------- -----------------------------------------------
  ภูมิภาค                   จังหวัดต่างๆ

  ภาคเหนือ                 นครสวรรค์ พิษณุโลก ตาก แพร่ เชียงใหม่ เชียงราย

  ภาคตะวันออก              ชลบุรี (อ.เมือง) ชลบุรี (พัทยา) ปราจีนบุรี จันทบุรี

  ภาคตะวันออกเฉียงเหนือ      นครราชสีมา ขอนแก่น อุดรธานี สกลนคร สุรินทร์ ร้อยเอ็ด
                          อุบลราชธานี

  ภาคกลาง                 ราชบุรี อยุธยา ลพบุรี ประจวบคีรีขันธ์ (หัวหิน)

  ภาคใต้                   ชุมพร สุราษฎร์ธานี (อ.เมือง) สุราษฎร์ธานี (เกาะสมุย)
                          นครศรีธรรมราช กระบี่ ภูเก็ต สงขลา
  ----------------------- -----------------------------------------------

4.4 งานที่ยังไม่ได้ส่งมอบ

- ไม่มี-